Spoegkobra pik kind (6) in gesigMikayla Grove. Foto: Verskaf Mikayla Grove (6) sterk in ŉ hospitaal aan nadat sy deur ŉ Mosambiekse spoegkobra op ŉ kleinhoewe in KwaZulu-Natal gepik is terwyl sy in haar bed gelê en slaap het. Arno Naude, ŉ slangkenner en dosent aan die Universiteit van Pretoria, het Woensdag aan Maroela Media gesê die voorval het Sondagaand op ŉ kleinhoewe buite Ballito plaasgevind. Naude het van die voorval te hore gekom toe Mikayla se pa, Ludwig Grove, hom genader het vir raad en wat hulle in die toekoms te wagte kan wees. “Die dogtertjie se ma, Inge, het haar kind hoor skreeu en het gaan ondersoek instel toe die slang haar op ŉ afstand van 30 cm in die oë gespoeg het. Ludwig het met hulle na ŉ hospitaal in Ballito gejaag waar Mikayla in die waakeenheid opgeneem is en Inge mediese behandeling ontvang het,” het Naude gesê. Volgens Naude het dokters by die hospitaal vinnig opgetree en die regte teengif toegedien. “Mikayla se keel het opgeswel en sy moes op ŉ ventilator geplaas word sodat sy nie versmoor nie. Sy is daarna onder verdowing gehou en as sy wakker geword het, het sy van die pyp in haar keel en die pyn van swelling gekla. Haar ma het herstel van die gif wat sy in haar oë gekry het en is aan haar dogter se sy.” Inge het Dinsdag in ŉ Facebook-plasing gesê Mikayla is van die ventilator afgehaal en haal self asem. “Ons kan nie genoeg dankie sê vir elke gebed en boodskap wat ons ontvang het nie. Sy reageer as ons praat en [die] swelling gaan ook af. Die hand van die Here was oor ons elke oomblik en ons is net so dankbaar vir goeie dokters, vriende wat onvoorwaardelik alles los en help en familie wat bid en bid,” het sy geskryf. Ludwig het geskryf hul dogter vorder goed, sy reageer en kyk met oë wyd oop om haar rond. “Sy is steeds in die waakeenheid, maar buite gevaar. Ons sal in die volgende twee tot drie dae weet wat die omvang van die weefselskade sal wees.” Naude het gesê die spoegkobra wat Mikayla gepik het, is deur ŉ slangkenner gevang en waarskynlik in die bos vrygelaat. Hy het die publiek gewaarsku om versigtig te wees aangesien slange die afgelope tyd baie aktief is. Hy het gesê hy is bewus van minstens drie voorvalle sedert Sondag waarin mense deur slange gepik is. “Mense moet versigtig wees en so gou as moontlik by ŉ goeie hospitaal uitkom as so iets gebeur,” het hy gesê. Mikayla se ouers het nie Woensdag op navrae om kommentaar gereageer nie.